Omhels ons trotse erfenis met 'n Suid-Afrikaanse gunsteling - Planet Wine
Omhels ons trotse erfenis met 'n Suid-Afrikaanse gunsteling
Skroefdop on September 1, 2020 under News/Nuus
Dis erfenismaand en Anthonij Rupert Wyne nooi alle Suid-Afrikaners om een van die land se mees geliefde tydverdrywe na 'n nuwe vlak te neem. Wanneer familie en vriende bymekaar kom en heerlike samesyn vier, word hulle uitgenooi om die landgoed se Cape of Good Hope Riebeeksrivier Syrah 2015 saam met biefstuk van die kole af te geniet en 'n gastronomiese fees te skep.
Hierdie wyn se volle vrugteprofiel word 'n heerlike kontras met die effe bitter dog ryk "gebrande" geure van die vlamgebraaide biefstuk. Sy helder suur "sny" deur die geurige vetterigheid van die biefstuk.
Die Cape of Good Hope-wynreeks word gemaak van druiwe uit van die oudste wingerde in die land en bestaan uit terroir-spesifieke wyne wat die 365-jarige geskiedenis van die Suid-Afrikaanse wynbedryf vier. Die eerste oesjaar is in 2011 bekend gestel en dit het gelei tot die stigting van die Old Vines Initiative wat deur Johann Rupert van stapel gestuur is. Hierdie insisiatief word beskou as 'n baie waardevolle bydrae tot die beskerming van Suid-Afrika se wynbou-erfenis en weerspieël die Rupert-familie se groot bydraes tot bewaring op ander gebiede, soos byvoorbeeld ikoniese kuns en argitektuur.